Laga

Laga Bizkaiko hondartza da, Ibarrangeluko udalerrian kokatua. Ezaugarriak Ibarrangelura doan BI-3234 errepidearen parean dago. Malda bat jaitsi orduko dago hondartza. Hondartza erdi-basatia, eraikuntza gutxi batzuk baino ez daude hondartzatik gertu. Babesturiko duna multzoa ageri da hondartzan. Horrez gain, hondartzaren mendebaldean, pinudi talde bat ageri da. Guztira 574 metroko zabalera dauka. Itsasbehera denean, 138.499 m2-ko azalera dauka eta 42.499 m2-ko azalera itsasgora denean. Arriskugarritasun ertaina dauka, eta uraren kalitatea oso ona da. Hondartzara joaten den batez besteko jende kopurua handia da. Gernikako herrira doan Bizkaibus zerbitzua dago ekainetik irailera. Abuztuko egunik jendetsuenetan, batez ere larunbat eta igandetan, kotxe ilarak Laga hondartzatik Lastarri auzoraino heltzen dira, hondartzatik kilometro batera. Hondartza eta dunak berreskuratzeko proiektua 1990eko hamarkadaren amaieran, Lagako dunen babeserako neurriak hartu ziren. Hartutako neurrien artean, dunen hesitzea eta autoentzako aparkalekua mugatzea izan ziren. Etorkizunari begira, eta hondartzaren jabetza Espainiar estatuko ingurumen eta kosta sailarena denez, gaur egun hondartzaren aurrealdean dauden jatetxe eta eraikinen eraistearen proiektua onartu da. Horrela, jatetxe, sorosle etxe eta gaur egun sakabanatutako eraikin guztiak, erabilera anitzeko eraikuntza batean batuko dira. Jakingarriak Hondartza honetan ere, ondoan dagoen Laidan bezala, dunak berreskuratzeko proiektu bat egin da. Kasu honetan, dunak dauden tokiak babestu eta jendea hauetara ez sartzeko gomendatzera mugatu da. Espainiako Ingurumen Ministerioak dunak eta hondartza orokorrean hobetzeko proiektu bat martxan jartzeko asmoa dauka hurrengo hilabeteetan. Horrez gain, oraindik zehaztu gabeko proiektu baten arabera, Ibarrangeluko erdigunetik Lagako hondartza batuko dituen pasealeku bat eraikiko da ondorengo urteetan. Ekologisten protestak 2024an eta 2025ean hondartzan lan batzuk egin ziren eta horien aurrean talde ekologistek protestatu zuten. Lagaren Aldeko Herri Plataformak Ibarrangeluko hondartzako duna suntsitu zutela salatu zuen. Azaroan Ibarrangelun dagoen Lagako hondartza garbitzeko lanak hasi ziren eta bertako bizilagunek desadostasuna adierazi zuten eta mobilizazioa egin zuten. Zehazki, dunaren hegala hondeamakina batekin bota zutela jakinarazi zuen plataformak. «Egindako kaltea ezin da konpondu», deitoratu zuten. Ziotenez, hegal horretan babestutako landaredia izan da, hainbat urtetan zehar hazi dena, haizearen eraginez eta era natural batean sortutakoa. Erreferentziak Ikus, gainera Ogoño lurmuturra Kanpo estekak Hondartzari buruzko informazioa Bizkaiko Foru Aldundiaren webgunean.